‘Wanadministrasie en onreëlmatighede’ ondersoek | Netwerk24
‘Wanadministrasie en onreëlmatighede’ ondersoek
Die Bergrivier-munisipaliteit se burgemeester, Ray van Rooy, het die volgende skrywe aan Weslander gestuur rakende vermoedelike onreëlmatighede by dié munisipaliteit:
“Daar is die afgelope twee maande onreëlmatige banktransaksies wat kan dui op korrupsie, by die Bergrivier-munisipaliteit waargeneem. Onmiddellike stappe is gedoen om dit na te spoor en stop te sit.
“Sedertdien is daar ook in ons finansiële afdeling bepaalde wanadminstrasie ontdek en stappe is onverwyld gedoen om dit intern en onafhanklik te ondersoek.
“Personeel wat na bewering daarby betrokke is, is reeds geskors en wetlike stappe word tans geneem om ’n strafregtelike ondersoek in te stel.
“Ek verseker die publiek daarvan dat die raad van Bergrivier absoluut daartoe verbind is om die munisipaliteit doeltreffend te administreer en te voldoen aan alle wetlike en ouditeringsvereistes om skoon administrasie te verseker.
“Verdere inligting sal na afloop van die ondersoeke wat tans gedoen word, asook die uitkoms en afhandeling daarvan, aan u gekommunikeer word,” sluit die skrywe af.